РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/263-18

12. новембар 2018. године

Б е о г р а д

ЗАПИСНИК

21. СЕДНИЦЕ ОДБОРА ЗА КУЛТУРУ И ИНФОРМИСАЊЕ,

ОДРЖАНЕ 2. НОВЕМБРА 2018. ГОДИНЕ

 Седница је почела у 11,00 часова.

 Седницом је председавао Мирко Крлић, председник Одбора.

 Седници су присуствовали чланови Одбора: Снежана Богосављевић Бошковић, Јадранка Јовановић, Александар Југовић, Станија Компировић, Драгана Костић, Весна Марјановић, Јасмина Обрадовић, Снежана Пауновић, Ана Стевановић и Милорад Хаџи Тошић.

 Седници је присуствовао Предраг Јеленковић (Наташа Михаиловић Вацић), заменик члана Одбора.

 Седници нису присуствовали чланови Одбора: Марко Атлагић, Александра Белачић, Ђорђе Вукадиновић, Наташа Мићић и Бранка Стаменковић, нити њихови заменици.

 Седници су присуствовали представници Министарства културе и информисања: Александар Гајовић, државни секретар и Игор Јовичић, секретар Министарства.

 На предлог председника, чланови Одбора су, једногласно, усвојили следећи:

Д н е в н и р е д

1. **Разматрање Информације о раду Министарства културе и информисања за период јул - септембар 2018. године**.

 Прва тачка дневног реда: **Разматрање Информације о раду Министарства културе и информисања за период јул - септембар 2018. године**

 Уводне напомене поводом ове тачке дневног реда изнео је Александар Гајовић, државни секретар Министарства културе и информисања. У наведеном периоду од јула до септембра 2018. године, Министарство културе и информисања је радило пуним интезитетом и обављало послове који се односе на: развој и унапређење културе и уметничког стваралаштва, праћење и истраживање у области културе, обезбеђивање материјалне основе за делатност културе, развој и унапређење књижевног, преводилачког, музичког и сценског стваралаштва, ликовних и примењених уметности и дизајна, филмско и стваралаштво у области других аудио-визуелних медија, заштиту непокретног, покретног и нематеријалног културног наслеђа, библиотечку, издавачку, кинематографску и музичко-сценску делатност, задужбине и фондације, развој дигиталне и истраживачке инфраструктуре у области културе и уметности, систем јавног информисања, праћење спровођења и припрема закона у области јавног информисања, праћење рада јавних предузећа и установа у области јавног информисања, прећење делатности страних информативних установа, страних средстава јавног информисања, дописништава и дописника у Републици Србији, регистрацију страних информативних установа и пружање помоћи у раду са страним новинарима и дописницима, информисање националних мањина. Такође, Министарство је обезбеђивало и подстицало сарадњу у области заштите културне баштине, културног стваралаштва и информисања на језику и писму припадника српског народа у региону, као и рад културно-информативног центра у Паризу. Створени су услови за приступ и реализацију пројеката који се финансирају из средстава претприступних фондова ЕУ, донација и других облика развојне помоћи, као и за учешће у регионалним пројектима. Сви детаљи о раду министарства у периоду јул - септембар 2018. године се налазе у Извештају, који је благовремено достављен члановима Одбора а представници министарства су спремни да одговоре на сва питања чланова Одбора и да дају додатна појашњења.

 На крају уводног излагања, Александар Гајовић је, у име Министарства културе и информисања, упутио апел да се, што је могуће пре стави на дневни ред Народне скупштине избор чланова Националног савета за културу, чијим тренутним члановима је мандат истекао још 25. маја 2016. године.

 У дискусији поводом ове тачке дневног реда учествовали су: Весна Марјановић, др Ана Стевановић, Јадранка Јовановић и Мирко Крлић.

 Весна Марјановић је констатовала да се седница Одбора одржава на Међународни дан борбе против некажњивости злочина над новинарима и истакла да се новинарска професија у Републици Србији налази у веома тешкој ситуацији и навела податак да је у 2018. години регистровано 73 напада на новинаре, и то пет физичких, 16 вербалних напада и 52 притиска на новинаре. Поставила је питање, да ли постоји јединствена културна политика у Влади Републике Србије према медијима и у области слободе информисања, имајући у виду различите изјаве министра културе и информисања и председнице Владе Републике Србије по питању ријалити програма и штете коју они наносе емитујући се на електронским медијима. Сагласила се са апелом представника Министарства да је потребно што пре изабрати нове чланове Националног савета за културу, јер је старим члановима Савета одавно истекао мандат и како би Савет могао да ради у пуном капацитету. Исказала је потребу да се у што краћем року изаберу чланови, за три упражњена места у Савету Регулаторног тела за електронске медије и истакла да Одбор одавно није разматрао извештај о раду Савета Регулатора. Такође, указала је на актуелну ситуацију у Народном позоришту, где се велики број уметника налази у сукобу са директором Народног позоришта и изразила интересовање шта ће Министарство предузети у вези са овим случајем. На крају свог излагања, поставила је питање због чега су Музеј савремене уметности и Музеј савремене уметности Војводине одлучили да не учествовују у Програмском савету за избор преставника Србије на 58. Венецијанском бијеналу и какав је став Министарства у вези са објавама у медијима да ће Факултет драмских уметности у Београду бити пресељен на нову локацију.

 Др Ана Стевановић је изнела замерке на форму достављенe Информације министарства, која је израђена у форми реферата и где су подаци квантитативно наведени а не квалитативно. Истакла је да Информација мора да садржи конкретне резултате који могу да буду мерљиви и упоредни. Замолила је да представници Министарства уваже ове сугестије и да наредне информације буду садржајније и квалитетније. Предложила је да Министарство, у сарадњи са Скупштином града Београда и Секретаријатом за културу развије неку врсту пројекта како би Дворски комплекс на Дедињу био самоодржив. Похвалила је чињеницу да је наложена ванредна контрола система заштите у културним установама. Апеловала је, у вези са спекулацијама које су се појавиле у јавности, да Министарство културе и информисања искористи све своје капацитете, како би се спречило пресељење Факултета драмских уметности са тренутне локације на Новом Београду на нову локацију на Топчидеру. Поставила је питање да ли ће бити издвојена већа средстава за Народно позориште у Београду у наредној години и шта ће Министарство учинити у вези са актуелним сукобом драмских уметника са директором те културне установе. Такође, поставила је питање докле се стигло са израдом Стратегије развоја културе Републике Србије и Медијске стратегије и када ће се наћи у скупштинској процедури. Изразила је чуђење чињеницом, да је „Хепи“ телевизија добила средства у износу од 2 милиона динара, с обзиром на то да се ради о изразито комерцијалној телевизија и, како је навела, „медију који дубоко трује наше друштво“.

 Јадранка Јовановић је истакла, да је члан Народног позоришта у Београду 30 година и да сви запослени у овој престижној установи треба опште интересе да ставе испред личних интереса, а да у најактуелнијим сукобима у овој институцији нема недужних. Објаснила је да проблем који је настао између директора Позоришта и директора драме у ствари сукоб две интересне групе које, како је навела, „јако добро живе од културе“. Њен утисак је да се ради о очигледном покушају политизације целог случаја. За све успехе драмског ансамбла у претходном периоду подједнако су заслужни в.д. директора драме и директор Народног позоришта али њихове несугласице датирају дужи временски период.

 Мирко Крлић је, одговарајући на постављено питање Весне Марјановић, истакао, да је Одбор на 18. седници разматрао Збирну листу кандидата за чланове Националног савета за културу, а утврђену Збирну листу је Одбор упутио Народној скупштини на даље поступање.

 Александар Гајовић је, одговарајући на постављена питања која су се чула током дискусије народних посланика, информисао чланове Одбора да је Министарство дан раније објавило саопштење за јавност, у којем се даје пуна подршка новинарима, поводом Међународног дана борбе против некажњивости злочина над новинарима. Истакао је да је културна политика у Влади Републике Србије према медијима и у области слободе информисања јединствена. Када је реч о Народном позоришту, уверен је да ће Народно позориште са својим органима решити новонастали проблем, а ако се то у кратком року не деси, Министарство ће интервенисати у складу са својим овлашћењима. Финансирање Народног позоришта у наредној години зависиће од средстава која у буџету за 2019. годину буду опредељена Министарству културе и информисања. Када је реч о повлачењу Музеја савремене уметности (МСУ) и МСУ Војводине из Програмског савета за избор преставника Србије на 58. Венецијанском бијеналу, Александар Гајовић је истакао није најбоље упућен у те разлоге и да ће чим добије детаљне информаације информисати чланове Одбора. Пресељење Факултета драмских уметности је у домену спекулација и нема званичних назнака да ће се то и догодити и по његовим сазнањима декан Факултета је демантовао ту вест у дневним новинама. Извештај Министарства је урађен у наслеђеној форми на начин на који се радило и раније а нагласио је да ће уважити све предлоге и сугестије које су се чуле на Одбору и да ће наредни извештаји бити исцрпнији, подробнији и детаљнији. Одговорио је на питање о медијском суфинансирању медијског садржаја „Хепи“ телевизије у износу од око 2 милиона динара. Нагласио је да је, након њихове пријаве на конкурс, стручна и независна комисија определила средства поменутој телевизији, са циљем да се реализацијом планираног пројекта на „Хепи“ телевизији умањи време емитоватања ријалити програма. Стратегија развоја културе Републике Србије је урађена и чека се одлука да се стави на дневни ред седнице Владе. Једна верзија медијске стратегије је израђена али је председник Владе, у консултацији са председником Србије, обуставила рад на њеној изради након чега је формирана нова радна група која има рок за израду до 31. децембра 2018. године.

 Након дискусије, Одбор се изјаснио о поднетој информацији.

 Одбор је на основу члана 229. Пословника Народне скупштине размотрио Информацију о раду Министарства културе и информисања за период јул - септембар 2018. године и одлучио већином гласова (за - 10 гласова, уздржан - 1 и није гласао - 1) да је прихвати, о чему ће поднети извештај Народној скупштини.

 Седница је завршена у 12,15 часова.

 СЕКРЕТАР ПРЕДСЕДНИК

 Дана Гак Мирко Крлић